La troškinys

**La troškinys** () – 2007 m. kompiuterinis animacinis komedinis filmas, sukurtas kino kompanijos „Pixar“, išleistas kino kompanijos „Walt Disney Pictures“. Kino filmas pasakoja žiurkės Remio, gyvenančio Paryžiuje, siekius tapti vyriausiuoju virtuvės virėju. Filmą režisavo Brad Bird, 2005 m. šias pareigas perėmęs iš Jan Pinkala. Filmo premjera JAV kino teatruose įvyko 2007 m. birželio 29 d., Lietuvoje – 2007 m. rugpjūčio 17 d.

## Siužetas

Remis (orig. k. Patton Oswalt / liet. k. – Dainius Kazlauskas) gyvena žiurkių kolonijoje vienoje Prancūzijos gyvenamojo namo palėpėje, kartu su savo broliu Emiliu (orig. k – Peter Sohn, liet. k. – Saulius Prūsaitis) ir tėvu Džango (orig. k. – Brian Dennehy, liet k. – Rimas Morkūnas). Įkvėptas neseniai mirusio vieno geriausių prancūzų virėjo Ogiusto Gusto (orig. k. – Brad Garrett, liet. k. – Arvydas Dapšys), Remis nusprendžia susikurti gurmanišką gyvenimėlį. Neįvertinęs Remio virėjiško talento, jo klanas pristato žiurkę prie žeminančio darbo: uostyti, ar jų maiste nėra žiurkių nuodų.

Žiurkių kolonija bėga iš nuolatinių namų, kai juos atranda senoji namo šeimininkė. Remis, atsilikęs nuo kitų, patenka į audrą ir užplaukia ant Gusto valgių gaminimo knygos. Joje atradęs virėjui priklausiusio restorano adresą, Remis skuba būtent tenai, kur jau formaliai šeimininkauja šefas Skineris (orig. k. – Ian Holm, liet. k. – Vytautas Šapranauskas). Remis ima slapta stebėti virtuvės valytoją Alfredą Lingvinį (orig. k. – Lou Romano, liet. k. – Algirdas Dainavičius), neturintį jokio kulinarinio talento. Jis buvo priimtas į darbą dėl jau mirusios mamos laiško, kuri anksčiau dirbo restorano virtuvėje. Per nerangumą Alfredas išpila verdamą sriubą ir mėgindamas ištaisyti klaidą, prideda įvairiausių prieskonių, šitaip sugadindamas sriubą. Nusiminęs Remis netikėtai nukrenta į virtuvę ir, užuot bėgęs slėptis, ima gardinti sugadintą sriubą. Po kurio laiko jį nusikaltimo vietoje pagauna Alfredas, o pastarąjį – Skineris. Iš pradžių išsigandę, jog sriuba jau patiekta kai kuriems lankytojams, virėjai nustemba, kai patiekalas susilaukia milžiniškos sėkmės.

Vienintelė moteris virtuvėje, Koletė (orig k. – Janeane Garofalo, liet. k. – Severija Janušauskaitė), įtikina Skinerį neatleisti Alfredo ir suteikti jam kitą šansą, atsižvelgiant į taip pasisekusį pastarąjį valgį. Alfredas, turėjęs atsikratyti Remio, su juo sudaro sutartį: jis leis Remiui pasilikti virtuvėje, jei šis padės Alfredui gaminti valgius.

Skineris klausinėja Alfredą, vaišindamas jį raudonuoju vynu ir taip nesėkmingai mėgindamas atskleisti tokio netikėto talento paslaptį. Kitą rytą vargšas virėjėlis užsimano prisipažinti apie Remį kolegei Koletei, tačiau žiurkėnas, desperatiškai bandantis jį sustabdyti, trukteli Alfredą už plaukų, kuris krenta Koletei į glėbį ir šie pasibučiuoja. Porelė ima susitikinėti, ir Remis jaučiasi atstumtas. Tuo tarpu, Skineris dėl savo šnipinėjimų, sužino, kad Alfredo tėvas, kurio šis niekada nepažinojo, yra pats Ogiustas Gusto, todėl restoraną turėjo paveldėti būtent Alfredas. Tai būtų labai nepalanku ambicingajam Skineriui, kuris nori restorane imti prekiauti šaldytais maisto produktais.

Remis ir jo kolonija vėl susivienija. Remis, eilinį kartą vogdamas restorane likusius maisto likučius, atranda paslaptį dėl tikrojo restorano paveldėtojo. Taip Alfredas tampa savininku, atleidžia Skinerį ir, aplankytas tokios sėkmės, nusprendžia, kad jam Remio daugiau nebereikia. Įskaudintas žiurkiukas su visais savo draugais ima rengti užpuolimą, bet Alfredo atsiprašymas suminkština Remio širdį, nors virėjas gailėjosi nenuoširdžiai.

Viskas išaiškėja tą vakarą, kai restorane apsilanko recenziją turintis parašyti nusikamavęs maisto kritikas Antonas Ego (orig. k. – Peter O’Toole, liet. k. – Vidas Petkevičius). Alfredas suvokia negalintis paruošti maisto be Remio pagalbos ir prisipažįsta apie savo gudrybę visam kolektyvui, liepdamas jiems išeiti. Kaip tik tuo metu pasirodė Remis ir sūnaus drąsos įkvėptas Džango su visa žiurkių kolonija, kurie buvo pasiruošę tuojau pat kibti prie darbo pagal Remio nurodymus. Į virtuvę sugrįžta ir Koletė, prisiminusi Gusto moto, kad „gaminti gali visi“. Lingvinis taip pat atrado savo talentą, smagiai patarnaudamas stalus su riedučiais ant kojų. Koletė padeda Remiui paruošti troškinį, kuris kritikui sukelia šiltus vaikystės prisiminimus. Antonas Ego parašo stulbinamą recenziją, pareikšdamas, kad Gusto restorano vyriausias virėjas yra geriausias virėjas visoje Prancūzijoje.

Deja, Skineris pasiunčia į restoraną atitinkamus inspektorius, kurie atranda žiurkes virtuvėje. Antonas Ego netenka darbo, mat išgyrė nekvalifikuotą restoraną. Tačiau viskas tik į gera, nes Koletė, Ego, Lingvinis ir Remis atidarė naują bistro, su atskiromis virtuvėmis ir įrenginiais tiek žiurkėms, tiek žmonėms.

## Įgarsintojai

### Originalo kalba

* Patton Oswalt – Remis (Remy)
* Ian Holm – Šefas Skineris (Chief Skinner)
* Lou Romano – Alfredas Lingvinis (Alfredo Linguini)
* Brian Dennehy – Džango (Django)
* Peter Sohn – Emilis (Émile)
* Peter O’Toole – Antonas Ego (Anton Ego)
* Brad Garrett – Ogiustas Gusto (Augusto Gusteau)
* Janeane Garofalo – Koletė Tatu (Colette Tatou)
* Will Arnett – Horstas (Horst)
* Julius Callahan – Lalo / François Dupuis
* James Remar – Lariusas (Larousse)
* John Ratzenberger – Mustafa
* Teddy Newton – Nagas (Talon Labarther)
* Tony Fucile – Pompidu (Pompidou / Nadar Lessard)
* Jake Steinfield – Gitas (Git)
* Brad Bird – Ambristeris (Ambrister Minion)
* Thomas Keller – Dining patron.


### Lietuvių kalba

* Dainius Kazlauskas – Remis (Remy)
* Vytautas Šapranauskas – Šefas Skineris (Chief Skinner)
* Algirdas Dainavičius – Alfredas Lingvinis (Alfredo Linguini)
* Rimas Morkūnas – Džango (Django)
* Saulius Prūsaitis – Emilis (Émile)
* Vidas Petkevičius – Antonas Ego (Anton Ego)
* Arvydas Dapšys – Ogiustas Gusto (Augusto Gusteau)
* Severija Janušauskaitė – Koletė Tatu (Colette Tatou)
* Dainius Svobonas – Horstas (Horst)
* Andrius Rožickas – Lalo / François Dupuis
* Dalius Skamarakas – Lariusas (Larousse)
* Saulius Bagaliūnas – Mustafa
* Giedrius Arbačiauskas – Nagas (Talon Labarthe)
* Vilius Tamošaitis – Pompidu (Pompidou / Nadar Lessard)
* Saulius Prūsaitis – Gitas (Git)
* Dalius Skamarakas – Ambristeris (Ambrister Minion)

Lietuviška filmo versija sukurta studijoje „Garso Architektūra“, dubliažo režisierius – Andrius Rožickas, vertėja – Vėjūnė Sudarytė.

## Išleidimas
### Visuotinė ir kritikų reakcija
„La troškinys“ buvo sutiktas audringai. 2007 m. liepą Rotten Tomatoes ir Metacritic filmą įvertino 96/100.

### Didelis pasisekimas
Per pirmąjį savaitgalį „La troškinys“ atsidūrė pirmoje vietoje, atnešdamas 47 milijonų pelną vien JAV. Prancūzijoje, kurioje vyko filmo veiksmas, „La troškinys“ sumušė rekordą kaip geriausiai debiutavęs animacinis filmas per visą kino istoriją.

### Naujas leidimas
2007 m. lapkričio 6 d. Šiaurės Amerikoje „La troškinys“ perleistas DVD ir Blu-ray formatu. Filmo pakuotėje taip pat pridėtas trumpametražinis filmas su Remiu ir jo broliu Emiliu, pavadintas „Your Friend the Rat“.

Lietuvoje „La troškinys“ DVD ir Blu-Ray buvo išleistas 2008 m. vasario mėnesio pradžioje.

## Išnašos

## Nuorodos
* Oficiali svetainė 
* La troškinys svetainėje Internet Movie Database
* La troškinys svetainėje Rotten Tomatoes
* La troškinys  svetainėje Metacritic